bluuebunny/crossref_metadata_2025 huggingface dataset:
Detection and semantic analysis of objects and events through visual cues
Authors: Μακαντάσης Κωνσταντίνος
Published: September 2021

Η συγκεκριμένη διδακτορική διατριβή αριθμεί δέκα τεχνικά κεφάλαια τα οποία οργανώνονται σε τρία διαφορετικά μέρη. Κάθε μέρος εστιάζει σε διαφορετικές πτυχές της σημασιολογικής ανάλυσης οπτικού περιεχομένου. Το πρώτο μέρος αποτελείται από τέσσερα κεφάλαια και έχει το τίτλο «Από Αντικείμενα σε Γεγονότα». Αυτό το μέρος εστιάζει στην ανάλυση και ανάπτυξη τεχνικών για την αξιοποίηση της οπτικής πληροφορίας σε εικόνες και βίντεο με στόχο την ανίχνευση αντικειμένων. Επίσης εξετάζει πώς η πληροφορία για τα αντικείμενα μπορεί να χρησιμοποιηθεί ως βάση για την εξαγωγή συμπερασμάτων σχετικά με γεγονότα. Περιλαμβάνει τρία κεφάλαια στα οποία αναπτύσσονται τεχνικές μηχανική όρασης για την αντιμετώπιση τρίων πραγματικών προβλημάτων. Συγκεκριμένα, (α) αναπτύσσεται ένα σύστημα για την ανίχνευση ανθρωπίνων πτώσεων σε εσωτερικά περιβάλλοντα, (β) ένα σύστημα επιτήρησης παράκτιων περιοχών και (γ) ένα σύστημα αναγνώρισης ανθρώπινης δραστηριότητας σε βιομηχανικά περιβάλλοντα.Το δεύτερο κεφάλαιο έχει τίτλο «Από Μη-δομημένα Δεδομένα σε Αντικέιμενα». Σε αυτό το μέρος (α) μελετώνται μέθοδοι για την επεξεργασία και αξιοποίηση οπτικής πληροφορίας εικόνων που είναι αποθηκευμένες σε ετερογενής βάσεις δεδομένων του διαδυκτίου και (β) αναπτύσσονται μέθοδοι για την οργάνωση της μη-δομημένης οπτικής πληροφορίας, η οποία χρησιμοποιείται για την τεκμηρίωση αντικειμένων ενδιαφέροντος.Το τρίτο μέρος έχει τίτλο «Πέρα από το Οπτικό Φάσμα» και εστιάζει στην ανάλυση θερμικών και υποερφασματικών δεδομένων. Περιλαμβάνει δύο κεφάλαια. Το πρώτο παρουσιάζει έναν καινοτόμο αλγόριθμο για αφαίρεση φόντο λαμβάνοντας υπόψη τις ιδιαιτερότητες των θερμικών δεδομένων, ενώ το δεύτερο παρουσιάζει μια μέθοδο για την αναγνώριση υλικών μέσω επεξεργασίας υπερφασματικών δεδομένων.Καθε ένα από τα παραπάνω προβλήματα προσεγγίζεται μέσα από το μεθοδολογικό πλαίσιο εργασίας που έχει προταθεί από τον David Marr. Αρχικά ορίζεται το πρόβλημα που προσπαθούμε να λύσουμε, ποιοί είναι οι περιορισμοί και ποιές οι απαιτήσεις, εξηγούνται ποιοί υπολογισμοί θα πραγματοποιηθούν και για ποιο λόγο. Εν συνεχεία, σχεδιάζεται και υλοποιείται η μέθοδος επίλυσης του προβλήματος και περιγράφονται με λεπτομέρεια η ενδιάμεσες αναπαραστάσεις της οπτικής πληροφορίας, όπως επίσης η είσοδος και η έξοδος της μεθόδου. Τέλος, κάθε μέθοδος που προτείνεται αξιολογείται τόσο με συνθετικά όσο και με πραγματικά δεδομένα.
Πειραματική μελέτη της βιολογικής δράσης του πλάσματος πλούσιου σε αιμοπετάλια στην πρόληψη και αντιμετώπιση των μη ουλωτικών αλωπεκιών
Authors: Γκίνη Μαρία-Αγγελική
Published: September 2021

Στην παρούσα έρευνα έγινε μελέτη της πιθανής επίδρασης του PRP στην ελάττωση της τριχόπτωσης και στην αύξηση της πυκνότητας των τριχών σε ασθενείς με ανδρογενετική αλωπεκία. Επιπλεόν, έγινε αξιολόγηση του βαθμού ικανοποίησης των ασθενών από την πειραματική τεχνική καθώς και της επίδραση της νόσου τους και της θεραπείας τους στο δείκτη ποιότητας ζωής τους. Έγινε εκτίμηση του προφίλ ασφαλείας της τεχνικής και υπήρξε βαθμολόγηση του πόνου που ένιωσαν οι ασθενείς. Υπήρξαν 2 ομάδες ασθενών,από τις οποίες στη μία εφαρμόστηκαν microneedling και εγχύσεις PRP (28 ασθενείς), ενώ στην άλλη ομάδα εφαρμόστηκε μόνο microneedling (27 ασθενείς). Η εκτίμηση των αποτελεσμάτων καθώς και των ανεπιθύμητων ενεργειών και του πόνου έγινε σε 5 διαφορετικές χρονικές στιγμές. Η εκτίμηση της ικανοποίησης των ασθενών έγινε στο τέλος της μελέτης (ένα χρόνο από την έναρξη της μελέτης) και η εκτίμηση της ποιότητας ζωής στις 0 και 12 εβδομάδες καθώς και στους 6 και 12 μήνες. Το PRP φάνηκε να ελαττώνει την τριχόπτωση και να αυξάνει σημαντικά την πυκνότητα των τριχών σε σχέση με πριν την έναρξη των συνεδριών. Οι ασθενείς έμειναν ικανοποιημένοι από τη θεραπεία με έναν μέσο βαθμό ικανοποίησης 7.14. Το DLQI σκορ ήταν μικρότερο όταν αυξήθηκε η πυκνότητα των τριχών. Τέλος, η τεχνική φαίνεται να είναι αποτελεσματική αλλά και ασφαλής, καθώς δεν εμφανίστηκαν σημαντικές ανεπιθύμητες ενέργειες, με εξαίρεση τον ήπιο πόνο.
The role of the output gap in asset pricing
Authors: Καρακίτσου Μαρία-Ζωή
Published: September 2021

Πολλοί αναλυτές που ασχολούνται με τη πορεία των τιμών των εισηγμένων μετοχών έχουν χαρακτηρίσει την πορεία των μετοχών του κλάδου του διαδικτύου στα τέλη της δεκαετίας του 1990 ως «φούσκα» δηλαδή θεωρούν ότι οι τιμές των μετοχών του συγκεκριμένου κλάδου ακολούθησαν μια πορεία η οποία δεν μπορεί να εξηγηθεί λογικά. Η αιτιολόγηση όμως που δίνεται για το συγκεκριμένο χαρακτηρισμό είναι συχνά ελλειπής και η ανάλυση που γίνεται για την τεκμηρίωση του χαρακτηρισμού περιορισμένη έως και ανύπαρκτη αφού συχνά θεωρείται σχεδόν αυταπόδεικτη η ύπαρξη «φούσκας» όταν παρατηρείται απότομη αύξηση και μετέπειτα πτώση των τιμών των συγκεκριμένων μετοχών. Στην παρούσα ανάλυση γίνεται προσπάθεια να αναδειχθεί ότι τουλάχιστον εν μέρει η πορεία αυτή των μετοχών του κλάδου του διαδικτύου, οι περισσότερες από τις οποίες διαπραγματεύονταν στο Nasdaq, μπορεί να εξηγηθεί και να προσδιοριστούν οι παράγοντες εκείνοι που την καθόρισαν. Στη συνέχεια γίνεται περαιτέρω ανάλυση για να καθοριστεί αν και σε ποιο βαθμό οι παράγοντες που προσδιόρισαν τότε την πορεία του εν λόγω κλάδου άλλαξαν ή όχι, καθώς ο συγκεκριμένος κλάδος πέρασε σε ποιο ώριμη φάση ανάπτυξης και άρα και τα χαρακτηριστικά των εταιριών που τον αποτελούν έχουν διαφοροποιηθεί σε σχέση με τα αρχικά στάδια ανάπτυξής τους. Αυτό που καταδεικνύεται μέσα από την ανάλυση και είναι ίσως το πιο ενδιαφέρον εύρημα είναι η σημασία που φαίνεται να παίζει η διαφορά ανάμεσα στο πραγματικό ΑΕΠ και στο δυνητικό (output gap) στη διαμόρφωση των αποδόσεων των μετοχών αυτών σε δύο περιόδους, την περίοδο 1999-2003 αλλά και την περίδο 2007-2011. Στο σημείο αυτό αξίζει να σημειωθεί ότι και οι δύο αυτές χρονικές περίοδοι συμπίπτουν με σημαντικές αλλαγές όσον αφορά τους δείκτες οικονομικής ανάπτυξης που οδηγούν σε περιόδους οικονομικής ύφεσης.Επίσης άλλο ενδιαφέρον αποτέλεσμα της ανάλυσης είναι η επίδραση που οι παράγοντες SMB και HML των Fama και French φαίνεται να έχουν στην πορεία των συγκεκριμένων μετοχών και στις δύο περιόδους.Αυτά που δεν φαίνεται να παίζουν σημαντικό ρόλο είναι τα χρηματοοικονομικά στοιχεία των ίδιων των επιχειρήσεων στην πρώτη περίοδο ενώ σημαντική είναι η επίδρασή τους στη δεύτερη.Η ανάλυση και στις δύο περιόδους γίνεται με panel data καθώς παρά τους περιορισμούς της μεθόδου έναντι της ανάλυσης βάσει χαρτοφυλακίων φαίνεται να είναι η κατάλληλη στις συγκεκριμένες περιπτώσεις λόγω του ότι αφενός τα διαστήματα της ανάλυσης αποτελούνται από περιορισμένο αριθμό περιόδων και αφετέρου από το ότι οι μεταβλητές που χρησιμοποιούνται ως ανεξάρτητες είναι πολλές και άρα η ανάλυση βάσει χαρτοφυλακίων δεν θα ήταν εφικτή.
Ηράκλειτος και Λάο-Τσε
Authors: Παπαγιάννης Λάμπρος
Published: September 2021

Η παρούσα διατριβή εξετάζει τη σχέση που διέπει τη σκέψη του Ηράκλειτου και τη σκέψη του Λάο-τσε. Αρχικώς δίνεται μια εκτεταμένη ιστορική εισαγωγή, ώστε να καταστεί σαφές στον αναγνώστη το πώς και το σε ποιον βαθμό συγκλίνουν οι δύο φιλόσοφοι. Επίσης εξηγείται η μέθοδος που χρησιμοποιήθηκε, οι πηγές και σε ένα υποκεφάλαιο επεξηγείται η προβληματική σχέση της γλώσσας, ως μέσου σκέψης, των δύο λαών. Προτιμήθηκε μια θεματική ανάλυση χωρισμένη σε τέσσερα κεφάλαια και περισσότερα υποκεφάλαια στο τέλος των οποίων δίδονται τα βασικά συμπεράσματα.Το πρώτο κεφάλαιο εξετάζει και αναλύει τη μεταφυσική σκέψη των δύο φιλοσόφων και επιχειρεί μια σύγκριση μεταξύ των βασικών φιλοσοφικών όρων που απαντούν στον Ηράκλειτο και τον Λάο-τσε: ο Λόγος και το Τάο, το Πυρ και το Έν, η διαλεκτική κρυφού-φανερού μέσα στην κρυπτότητα της φύσης, που παραδέχονται αμφότεροι.Στο δεύτερο κεφάλαιο αναλύεται η θεωρία της αρμονίας των αντιθέτων και το πώς αυτή απαντά στον καθένα, καθώς και η σχέση της αρμονίας με το είναι και το γίγνεσθαι και η μεταξύ τους σχέση. Στο εσωτερικό μιας τέτοιας αναζήτησης θίγονται και δύο ζητήματα που άπτονται του γίγνεσθαι και της αρμονίας, αν και αποτελούν κάλλιστα τροφή για ενδελεχέστερη ανάλυση. Το πρόβλημα του θανάτου και το πρόβλημα της κοσμογονίας.Στο τρίτο κεφάλαιο θίγεται το ζήτημα της γνώσης στους δύο διανοητές με τις πτυχές που το περιβάλλουν, τη γνώση ως ανάμνηση και ως σοφία και αυτό υπό το πρίσμα της φιλοσοφίας της ροής και της αρμονίας, με σκοπό την ανάδειξη των ομοιοτήτων και των διαφορών.Ακολουθεί στο τέταρτο κεφάλαιοη εξέταση της πολιτικής και ηθικής φιλοσοφίας του Ηράκλειτου και του Λάο-τσε, ως δύο τομέων βασικότατων στη σκέψη τους, ωστόσο και πάλι το θέμα εξετάζεται υπό την έννοια του γίγνεσθαι και εντός της αρμονίας των αντιθέτων.Η διατριβή ολοκληρώνεται με την παράθεση των τελικών συμπερασμάτων, η οποία καταλήγει στη διαπίστωση και εξαγωγή ενός τελικού συμπεράσματος όσον αφορά την ομοιότητα, τη διαφορά και το είδος της σχέσης που συνδέει τον Ηράκλειτο και τον Λάο-τσε.
Development of methods for estimating public transport shares under complementary operating conditions
Authors: Μηλιώτη Χριστίνα
Published: September 2021

Σκοπός της διατριβής είναι να διερευνηθούν οι παράγοντες που επηρεάζουν τόσο τις βραχυχρόνιες όσο και τις μακροχρόνιες μεταβολές στη ζήτηση ενός συστήματος αστικών συγκοινωνιών, το οποίο αποτελείται από πολλά συνεργαζόμενα μέσα. Η μελέτη της ζήτησης πραγματοποιείται με δύο προσεγγίσεις. Στην πρώτη, εξετάζονται οι παράγοντες που ερμηνεύουν την μηνιαία επιβατική κίνηση του κάθε μέσου. Στη δεύτερη, αναλύεται το ποσοστό (μερίδιο) της συνολικής ζήτησης που καλύπτει το κάθε Μέσο Μαζικής Μεταφοράς. Η μεθοδολογική προσέγγιση που χρησιμοποιήθηκε βασίζεται στις οικονομετρικές μεθόδους της Συνολοκλήρωσης και Δυναμικού Υποδείγματος Διόρθωσης Λαθών, οι οποίες επιτρέπουν την αξιόπιστη ανάλυση μη στάσιμων χρονολογικών σειρών και επιπλέον παρέχουν τις βραχυχρόνιες και μακροχρόνιες ελαστικότητες, καθώς και την ταχύτητα σύγκλισης στην μακροχρόνια κατάσταση ισορροπίας. Οι ελαστικότητες της ζήτησης ως προς τους ερμηνευτικούς παράγοντες είναι σημαντικά διαφορετικές για τα διάφορα Μ.Μ.Μ. Tόσο στα μοντέλα της επιβατικής κίνησης όσο και στα μοντέλα του μεριδίου αγοράς κάθε μέσου οι βραχυχρόνιες ελαστικότητες είναι μικρότερες από τις αντίστοιχες μακροχρόνιες.
Online social networks
Authors: Χαραλαμπόπουλος Ιωάννης
Published: September 2021

Κατά την τελευταία δεκαετία, τα Διαδικτυακά Κοινωνικά Δίκτυα (ΔΚΔ) εξελίχθηκαν σε ένα νέο μέσο επικοινωνίας, κοινωνικής σύνδεσης και διαμοιρασμού πληροφορίας. Η έρευνα μας έχει ως στόχο, να μελετήσει την δομή, ιδιότητες, διάχυση πληροφορίας, προκαταλήψεις και χαρακτηριστικά αυτών των δικτύων. Η διατριβή χωρίζεται σε τρία διακριτά τμήματα, όπου κάθε τμήμα καλύπτει ένα συγκεκριμένο τομέα έρευνας, με τις αντίστοιχες επιστημονικές μας συνεισφορές. Αυτές είναι επάνω στην δειγματοληψίας δεδομένων σε διαδικτυακά περιβάλλοντα περιορισμένης πρόσβασης, δια-ΔΚΔ διάχυση πληροφορίας, κοινωνικά θέματα γύρω από τα ΔΚΔ και μελλοντικές δυνατότητες. Η πρώτη ενότητα καλύπτει θέματα δειγματοληψίας ΔΚΔ σε πραγματικό χρόνο. Πριν από την παρουσίασης μιας νέας μεθόδου δειγματοληψίας, παρουσιάζουμε μια εκτεταμένη ανασκόπηση της σχετικής βιβλιογραφίας. Καθώς για τον έλεγχο της πρότασης μας, χρησιμοποιήσαμε πολλαπλά πρόσφατα δείγματα από το Twitter, και συγκρίναμε την προτεινόμενη μέθοδο με καθιερωμένες μεθόδους δειγματοληψίας. Το δεύτερο κομμάτι της έρευνας μας καλύπτει τον τομέα της διάχυσης και διαμοιρασμό πληροφορίας σε πολλαπλά κοινωνικά δίκτυα, έναν τομέα όπου κατά την περίοδο της έρευνας μας δεν υπήρχε κάποια σχετική δημοσίευση. Πέρα από την βιβλιογραφική επισκόπηση, παρακολουθήσαμε και μελετήσαμε μια ποικιλία θεμάτων σε 3 διαφορετικά κοινωνικά δίκτυα. Τα αποτελέσματα αυτής της μελέτης παρουσιάζονται σε αυτό το κεφάλαιο. Κλείνοντας, μέσα από την εκτεταμένη εμπλοκή με τα σύγχρονα ΔΚΔ, παρατηρήσαμε πολλαπλά θέματα και αδυναμίες, όπως η ιδιωτικότητα και η έλλειψη προστασίας προσωπικών δεδομένων, που επικρατούν στα περισσότερα εξ αυτών. Όλα αυτά τα ζητήματα μαζί με την ιδέα ενός νέου ανώνυμου κοινωνικού δικτύου οδηγούμενο από την πληροφορία και όχι τους χρήστες, παρουσιάζονται στο τρίτο τμήμα της διατριβής. Οι συνεισφορές μας παρέχουν βαθιά γνώση και νέες λύσεις στον τομέα των ΔΚΔ, ενώ η θεματολογία μας έχει εύρος από την εξόρυξη δεδομένων και την διάχυση πληροφορίας έως τις διαδικτυακές προκαταλήψεις και θέμα ισότητας.
O άνθρωπος της πίστεως στον λόγο περί πίστεως της προς Εβραίους επιστολής (Εβρ. 11, 1-40)
Authors: Αποστολίδης Απόστολος
Published: September 2021

Για την ερμηνεία του «Λόγου περὶ πίστεως» (Εβρ. 11, 1-40) επιλέχθηκε η συνδυασμένη ρητορική και ενδο-κειμενική αναλυτική προσέγγιση ως περισσότερο κατάλληλη, εξαιτίας της βαρύτητας που προσδίδει στη μορφή ρητορικού λόγου την οποία έχει η προς Εβραίους Επιστολή, στη λειτουργία της γλώσσας, στην εσωτερική σύνδεση και συνάφεια ολόκληρου του κειμένου και στο ιστορικο-κοινωνικό πλαίσιο στο οποίο εντάσσεται η σχέση των συγγραφέων με τους αποδέκτες της. Ο «Λόγος περὶ πίστεως» (Εβρ. 11, 1-40) έχει διδακτικό περιεχόμενο, άρρηκτα συνδεδεμένο με τους προσκείμενούς του στίχους που έχουν μικτό παραινετικό και διδακτικό χαρακτήρα. Αυτό επιτρέπει την ένταξή τους από κοινού με τον «Λόγον περὶ πίστεως» σε έναν ευρύτερο σωτηριολογικό επιδεικτικόν λόγον τον οποίο ονομάζουμε «Λόγον περὶ δυνάμεως τῆς πίστεως» (Εβρ. 10, 19-23. 32-39. 11, 1-40. 12, 1-3. 18-24). Αφού εντάχθηκε λειτουργικά ο «Λόγος περὶ πίστεως» (Εβρ. 11, 1-40) μέσα στο ευρύτερο περιεχόμενο της Επιστολής και στο ιστορικό της πλαίσιο, εξετάζεται ο ευρύτερος επιδεικτικός «Λόγος περὶ δυνάμεως τῆς πίστεως» από έποψη κριτικής του κειμένου καθώς και από έποψη συντακτικής, γραμματικής, λεξιλογικής και ρητορικής ανάλυσης. Η ρητορική ανάλυση συμπεριλαμβάνει την καταγραφή των ρητορικών ενοτήτων του επιδεικτικού λόγου, των ρητορικών σχημάτων και των ρητορικών τόπων, κυρίως των υλικών· καταγράφει επίσης τον ημι-ποιητικό ρυθμό του κειμένου με βάση τα τονικά μέτρα που ακολουθούνται σε αυτό, ώστε να διευκρινιστεί το ύφος με το οποίο τονίζουν τις ιδέες τους οι υποτιθέμενοι συγγραφείς. Η ενδο-κειμενική ανάλυση συνίσταται στην εξέταση της λογικής σύνδεσης των χωρίων του ευρύτερου επιδεικτικού λόγου με βάση τη νοηματική τους συνάφεια, έτσι ώστε το νόημά τους να αποσαφηνίζεται σύμφωνα με την ήδη υπάρχουσα νοηματική συνεργασία. Επιβάλλει επίσης την εξέταση της λογικής σύνδεσης και συλλειτουργίας των προσκείμενων και των γειτονικών χωρίων με βάση όχι μόνο την υφιστάμενη νοηματική συνάφεια, αλλά και την τεκμηριωμένη νοηματική σύνδεση των άκρων μιας ρητορικής ενότητας (συνήθως περικοπής ή υποπαραγράφου) με το κέντρο μιας προσκείμενης ενότητας, προηγούμενης ή επόμενης και αντίστροφα. Συμπληρωματικά αξιοποιήθηκε η προσφυγή έξω από τα όρια του ευρύτερου επιδεικτικού λόγου, αλλά μέσα στα όρια της Επιστολής και με αναφορά στις γενικές θεολογικές προϋποθέσεις αυτής. Στην ερμηνεία έχει επίσης ληφθεί υπόψη ο υπομνηματισμός και ο σχολιασμός της Επιστολής από σημαντικούς Πατέρες της Εκκλησίας και σύγχρονους ερμηνευτές και έχουν γίνει προσαρμογές, όπου αυτό κρίθηκε απαραίτητο. Ακολουθώντας αυτή την ερμηνεία δίδονται απαντήσεις σε επτά ερωτήματα που τίθενται στην Εισαγωγή. Τα ερωτήματα αυτά αφορούν στη διερεύνηση της έννοιας της πίστεως και του τρόπου παρουσίας της, με βάση τη διδασκαλία της Επιστολής.
Λογική σκέψη, αυτεπίγνωση και αποτελεσματικότητα επεξεργασίας
Authors: Καζάλη Ελένη
Published: September 2021

Η μελέτη της δομής και ανάπτυξης του Παραγωγικού Συλλογισμού κατά την παιδική ηλικία καθώς και η συμβολή (i) της Ρέουσας Νοημοσύνης, (ii) της Ταχύτητα της Επεξεργασίας, (iii) της Εργαζόμενης Μνήμης, (iv) της Επιτελικής Λειτουργίας και (v) της Θεωρίας του Νου, κατά την ανάπτυξή του, αποτελούν το σκοπό της παρούσης έρευνας. Στην έρευνα συμμετείχαν συνολικά 159 παιδιά, ηλικίας 4 ½, 6 ½, 8 ½ και 10 ½ ετών. Τα παιδιά εξετάστηκαν στις ακόλουθες συστοιχίες έργων: (i) Παραγωγικού Συλλογισμού (modus ponens, σύζευξη και διάζευξη), (ii) Ρέουσας Νοημοσύνης, (iii) Δικτύου Προσοχής, (iv) Ταχύτητας της Επεξεργασίας, (v) Μετατόπισης, (vi) Αντίστροφης Ανάκλησης Ψηφίων και Λέξεων, (vii) Θεωρίας του Νου, (viii) Συνδυασμού Θεωρίας του Νου και Παραγωγικού Συλλογισμού, και (ix) Μεταγνωστικών Εκτιμήσεων ως προς τη συγκριτική Ομοιότητα και τη Δυσκολία των γνωστικών έργων. Τα αποτελέσματα της Ανάλυσης Διακύμανσης έδειξαν ότι όλες οι ικανότητες που μελετήθηκαν στην παρούσα έρευνα αναπτύσσονται συστηματικά καθ όλο το εύρος των ηλικιών που εξετάσθηκαν. Ο έλεγχος για τις ιεραρχικές σχέσεις που διέπουν τις παραπάνω γνωστικές διεργασίες έγινε μέσω της εφαρμογής Μοντέλων Διαδρομών, όπου διαφάνηκε ότι ο Παραγωγικός Συλλογισμός αποτελεί μια κομβική ικανότητα κατά τη γνωστική ανάπτυξη, διαμεσολαβώντας μεταξύ της ρέουσας νοημοσύνης και συνθετότερων μεταγνωστικών ικανοτήτων.
Effective methods to tackle the equivalent mutant problem when testing software with mutation
Authors: Κιντής Μαρίνος
Published: September 2021

Η Μέθοδος των Μεταλλάξεων είναι μία από τις πιο αποτελεσματικές τεχνικές Ελέγχου Λογισμικού η οποία έχει χρησιμοποιηθεί σε διάφορες γλώσσες προγραμματισμού και στα περισσότερα επίπεδα Ελέγχου. Το κύριο χαρακτηριστικό της Μεθόδου είναι η δυνατότητα εύρεσης πραγματικών σφαλμάτων που ενδέχεται να υπάρχουν στο εξεταζόμενο αντικείμενο. Παρά την αποτελεσματικότητά της, η Μέθοδος δεν χρησιμοποιείται ευρέως στην πράξη. Ο κύριος λόγος είναι το κόστος εφαρμογής της που αποδίδεται κυρίως στο Πρόβλημα των Ισοδύναμων Μεταλλακτών. Το Πρόβλημα των Ισοδύναμων Μεταλλακτών είναι ένα αρκετά μελετημένο πρόβλημα που έχει αποδειχθεί ότι είναι μη-αποφασίσιμο. Συνεπώς, η δημιουργία πλήρως αυτοματοποιημένων λύσεων δεν είναι εφικτή. Στην βιβλιογραφία της Μεθόδου έχουν προταθεί τεχνικές οι οποίες δυστυχώς δεν μπορούν να αντιμετωπίσουν επαρκώς το συγκεκριμένο πρόβλημα. Στόχος της παρούσας διατριβής είναι η εισαγωγή και η εμπειρική αξιολόγηση κατάλληλων τεχνικών που μπορούν να μειώσουν δραστικά το κόστος εφαρμογής της Μεθόδου. Αρχικά, η διατριβή εισαγάγει μία νέα τεχνική που βασίζεται στην Κατηγοριοποίηση Μεταλλακτών. Το κύριο χαρακτηριστικό της συγκεκριμένης τεχνικής είναι η χρήση μεταλλακτών δεύτερης τάξης για την κατηγοριοποίηση μεταλλακτών πρώτης τάξης. Η εμπειρική μελέτη της τεχνικής αυτής, βασισμένη σε πραγματικά συστήματα λογισμικού, έδειξε ότι είναι πιο αποτελεσματική από τις ήδη υπάρχουσες τεχνικές. Επιπρόσθετα, στα πλαίσια της διατριβής, υλοποιήθηκε ένα αυτοματοποιημένο εργαλείο για την ανίχνευση ισοδύναμων μεταλλακτών που βασίζεται σε συγκεκριμένες συνθήκες ροής ελέγχου και δεδομένων μεταξύ των μεταβλητών του υπό εξέταση προγράμματος. Η εμπειρική αξιολόγηση του εργαλείου έδειξε ότι μπορεί να ανιχνεύσει αυτόματα ένα μεγάλο μέρος των ισοδύναμων μεταλλακτών του υπό εξέταση προγράμματος και μπορεί να εφαρμοστεί σε διαφορετικές γλώσσες προγραμματισμού. Η συγκεκριμένη δυνατότητα του εργαλείου είναι ένα από τα βασικά χαρακτηριστικά που το ξεχωρίζουν από τα υπόλοιπα της βιβλιογραφίας. Τέλος, εξετάστηκε αν συγκεκριμένοι μεταλλάκτες που ανήκουν σε παρόμοια κομμάτια κώδικα έχουν κοινή συμπεριφορά ως προς την ισοδυναμία τους και ορίστηκαν τυπικά οι συνθήκες εύρεσής τους. Η εμπειρική μελέτη της τεχνικής έδειξε ότι πράγματι οι μεταλλάκτες αυτοί παρουσιάζουν τέτοια συμπεριφορά και μπορούν να μειώσουν στο μισό το κόστος εφαρμογής της μεθόδου των Μεταλλάξεων σε παρόμοια κομμάτια κώδικα.
Η οργάνωση απονομής της διοικητικής δικαιοσύνης στην Ελλάδα
Authors: Σαμπατακάκη Μαρίκα
Published: September 2021

Το πρώτο μέρος της διατριβής παρουσιάζει τη συνταγματική θεμελίωση της διοικητικής δικαιοσύνης στην Ελλάδα και μια ιστορική επισκόπηση της ίδρυσης, της οργάνωσης, της λειτουργίας και των αρμοδιοτήτων του Συμβουλίου της Επικρατείας, του Ελεγκτικού Συνεδρίου, του Ανώτατου Ειδικού Δικαστηρίου, των διοικητικών εφετείων και των διοικητικών πρωτοδικείων της χώρας. Επιπλέον, σκιαγραφείται ο ρόλος της Εθνικής Σχολής Δικαστών και αναλύεται η ευρωπαική διάσταση του διοικητικού δικαίου.Το δεύτερο μέρος της διατριβής ασχολείται με τα οργανωτικά, λειτουργικά και διαρθρωτικά προβλήματα της διοικητικής δικαιοσύνης στην Ελλάδα. Προτείνονται μέθοδοι επίλυσης των προβλημάτων αυτών, που βασίζονται στον χωροταξικό σχεδιασμό των διοικητικών δικαστηρίων, στην έγκαιρη απονομή της δικαιοσύνης και τη δραστική παροχή έννομης προστασίας, στη σωστή στελέχωση και στέγαση των διοικητικών δικαστηρίων και στην αξιοποίηση της πληροφορικής και της σύγχρονης τεχνολογίας (ηλεκτρονική δίκη). Τέλος, πραγματοποιείται συγκριτική ανάλυση του συστήματος απονομής της διοικητικής δικαιοσύνης σε τρία ευρωπαικά κράτη -τη Γαλλία, τη Γερμανία και την Ολλανδία- και συνάγονται χρήσιμα συμπεράσματα, κυρίως σχετικά με την εφαρμογή εναλλακτικών, εξωδικαστικών μεθόδων επίλυσης των διοικητικών διαφορών και με την αποτελεσματική αντιμετώπιση των παθογενειών της δημόσιας διοίκησης στην Ελλάδα.
Η επίδραση του καπνίσματος στο κλινικό και βιοχημικό προφίλ ελληνίδων γυναικών με σύνδρομο πολυκυστικών ωοθηκών
Authors: Ξηροφώτος Δημήτριος
Published: September 2021

Ερευνήσαμε τη σχέση μεταξύ του ποσότητας και της διάρκειας του καπνίσματος σε σχέση με τις βιοχημικές, κλινικές παραμέτρους και τη μορφολογία των ωοθηκών σε γυναίκες με σύνδρομο πολυκυστικών ωοθηκών (PCOS). Αυτή η έρευνα είναι μια αναδρομική μελέτη. Οι γυναίκες χωρίστηκαν σε δύο ομάδες, στις μη καπνίστριες (217) και τις καπνίστριες (92). Η ποσότητα των τσιγάρων και η διάρκεια του καπνίσματος μετρήθηκε σε pack years (πακέτα/έτη). Και οι δύο ομάδες υποβλήθηκαν σε κλινική αξιολόγηση, βιοχημικές και ορμονικές αναλύσεις, διακολπικό υπερηχογράφημα και δοκιμασία ανοχής γλυκόζης 75 gr (OGTT). Η μέση τιμή του αριθμού των τσιγάρων ήταν 14,8 (± 8,8) και η μέση τιμή των pack years στην ομάδα των καπνιστριών ήταν 4,0 (01.05 - 07.05). Οι καπνίστριες είχαν ένα σημαντικά υψηλότερο αποτέλεσμα ελεύθερης τεστοστερόνης (Ρ-Τ), 17-υδροξυπρογεστερόνης (17-ΟΗΡ), Δ4 ανδροστενδιόνης (D4-Α), τριιωδοθυρονίνη Τ4, χαμηλής πυκνότητας λιποπρωτεΐνης (LDL), και λευκών αιμοσφαιρίων (WBC). Δεν υπήρξε στατιστικά σημαντική διαφορά στην ινσουλινο-αντίσταση και στο κλινικό προφίλ. Κατά τη διάρκεια της συσχέτισης όλων των παραπάνω παραμέτρων και pack years, υπήρξε σημαντική θετική συσχέτιση με F-T (p=0,008, r=0,17) και Δ4-A(p<0,001, r=0,24). Οι συμμετέχοντες με περισσότερα pack years έδειξαν στατιστικά υψηλότερες τιμές των F-T και D4-A. Υπήρξε επίσης μια σημαντική θετική συσχέτιση μεταξύ της ολικής χοληστερόλης(p=0,034, r=0,140), τριγλυκεριδίων, WBC (p=0,016, r=0,24) και pack years των συμμετεχόντων. Η προλακτίνη (PRL)(p=0,181, r=-0,08) έχει αντίστροφα ανάλογη σχέση με τα pack years. Καταλήξαμε στο συμπέρασμα ότι η αύξηση των pack years επιδεινώνει το προφίλ των λιπιδίων, WBC και μειώνει τα επίπεδα PRL, σε ασθενείς με σύνδρομο πολυκυστικών ωοθηκών.Τέλος, δεν υπήρχε σημαντική συσχέτιση μεταξύ pack years των γυναικών με το κλινικό προφίλ και με τους δείκτες της αντίστασης στην ινσουλίνη HOMA, QUICKI και Matsuda.
Ανατομική μελέτη και λειτουργικά ευρήματα της διάχυτης πνευμονικής ίνωσης
Authors: Μίντζιας Θεόδωρος
Published: September 2021

Έγινε εκτενής περιγραφή της ανατομικής υφής του πνευμονικού παρεγχύματος και ιδιαίτερα του συνδετικού ιστού του πνεύμονος. Ιδιαίτερη έμφαση δόθηκε στη περιγραφή των παθολογοανατομικών αλλοιώσεων κατά τη πνευμονική ίνωση. Περιγράφηκαν επίσης οι εργαστηριακοί μέθοδοι ελέγχου της νόσου καθώς και οι διαγνωστικοί μέθοδοι. Τέλος, κατά το εργαστηριακό μέρος, μελετήθηκαν 43 ασθενείς (23 πάσχοντες και 20 υγιείς) και διαπιστώθηκε ότι η ευαισθησία και η ειδικότητα των πασχόντων έχουν τη δυνατότητα να αποκαλύπτουν τα υγιή άτομα, ενώ η δυνατότητα να αποκαλύπτουν τους πάσχοντες είναι εξαιρετικά χαμηλή.Από τη μελέτη μας και τα διεθνή στοιχεία η διάγνωση τίθεται με ασφάλεια από τη διαβρογχική βιοψία, η οποία είναι απαραίτητη να γίνεται σε κάθε περίπτωση.
Η αποτελεσματικότητα της ενδοπεριτοναϊκής έγχυσης τοπικού αναισθητικού στη μετεγχειρητική αναλγησία και το stress μετά από λαπαροσκοπική χολοκυστεοκτομή
Authors: Μελίδη Ελένη
Published: September 2021

Σκοπός της παρούσας μελέτης ήταν η αξιολόγηση της αποτελεσματικότητας της ενδοπεριτοναϊκής έγχυσης λεβοβουπιβακαΐνης στο μετεγχειρητικό πόνο και το stress μετά από προγραμματισμένη λαπαροσκοπική χολοκυστεκτομή.Στην παρούσα προοπτική, τυχαιοποιημένη, διπλή-τυφλή μελέτη, 73 ασθενείς, κατόπιν έγγραφης συγκατάθεσης, τυχαιοποιήθηκαν σε δύο ομάδες. Μετά την ολοκλήρωση της χολοκυστεκτομής, τοποθετήθηκε ένας καθετήρας nelaton 10Fr στη δεξιά άνω οπή των Trocar σε όλους τους ασθενείς. Στην ομάδα του τοπικού αναισθητικού (ΤΑ), 36 ασθενείς έλαβαν ενδοπεριτοναϊκά 10 ml Λεβοβουπιβακαΐνης 0.5% στο τέλος της επέμβασης και 4 ώρες μετεγχειρητικά. Αμέσως μετά το τέλος της 2ης έγχυσης ακολούθησε αφαίρεση του καθετήρα nelaton σε όλους τους ασθενείς. Στην ομάδα εικονικού φαρμάκου (placebo) 37 ασθενείς έλαβαν 10 ml normal saline 0.9%, αντίστοιχα. Πραγματοποιήθηκε καταγραφή του μετεγχειρητικού πόνου με την κλίμακα μέτρησης κατά VAS, της εντόπισης του πόνου, της κατανάλωσης αναλγητικών, των ζωτικών σημείων, καθώς και της εμφάνισης επιπλοκών στις 0, 2, 6, 12, 18 και 24 ώρες μετεγχειρητικά. Επίσης, λήφθηκαν δείγματα αίματος μισή ώρα πριν και 24 ώρες μετά το πέρας της επέμβασης και προσδιορίστηκαν τα επίπεδα δεικτών φλεγμονής στο πλάσμα (CRP, IL-6, κορτιζόλη και λευκά αιμοσφαίρια). Τέλος, αξιολογήθηκε ο βαθμός ικανοποίησης των ασθενών κατά την έξοδό τους.Οι δύο ομάδες είχαν συγκρίσιμα δημογραφικά χαρακτηριστικά. Η ομάδα ΤΑ εμφάνισε σημαντικά μειωμένο σκορ πόνου κατά VAS, σε σχέση με την ομάδα placebo, τόσο στην ηρεμία (p=0.012), όσο και στην κίνηση (p<0.001), καθ΄ όλη τη διάρκεια του πρώτου 24ώρου. Επιπλέον, στην ομάδα ΤΑ σημειώθηκε σημαντικά μικρότερη κατανάλωση οπιοειδών στις 0 και 2 ώρες μετεγχειρητικά (p<0.001). Αναφορικά με τις μετρήσεις των λευκών αιμοσφαιρίων, της CRP, της IL-6 και της κορτιζόλης, τόσο προεγχειρητικά, όσο και μετεγχειρητικά, δεν αναδείχθηκε στατιστικά σημαντική διαφορά ανάμεσα στις δύο ομάδες. Μόνο σε κάθε ομάδα ξεχωριστά, σημειώθηκε σημαντική μεταβολή στα επίπεδα των λευκών αιμοσφαιρίων και της CRP, μεταξύ των τιμών πριν και 24 ώρες μετά την επέμβαση (p<0.001), κάτι που άλλωστε ήταν αναμενόμενο λόγω του χειρουργικού τραύματος.Συμπερασματικά, η ενδοπεριτοναϊκή έγχυση 10 ml λεβοβουπιβακαΐνης 0.5%, χορηγούμενης στο τέλος και 4 ώρες μετά από προγραμματισμένη λαπαροσκοπική χολοκυστεκτομή, συσχετίστηκε σημαντικά με μείωση του μετεγχειρητικού πόνου κατά τη διάρκεια του πρώτου 24ώρου, αλλά και με μείωση της κατανάλωσης οπιοειδών για τις πρώτες 2 μετεγχειρητικές ώρες. Σημαντικές μεταβολές στις τιμές των δεικτών φλεγμονής 24 ώρες μετά τη διενέργεια της λαπαροσκοπικής χολοκυστεκτομής, συγκριτικά με τις προεγχειρητικές τιμές δεν παρατηρήθηκε στον υπό μελέτη πληθυσμό.
Ultrafine texture of Cu-Zr metallic glass microstructure
Authors: Αλμύρας Γεώργιος
Published: September 2021

Η εργασία αυτή είναι αφιερωμένη στην υπέρλεπτη υφή της μικροδομής των μεταλλικών υάλων. Η μελέτη έγινε κυρίως με τη βοήθεια προσομοιώσεων Μοριακής Δυναμικής διαφόρων στοιχειομετριών Cu-Zr, σε σύγκριση με πειραματικά δεδομένα, αποκαλύπτοντας την εξάρτηση των ιδιοτήτων τους με την ύπαρξη πληθώρας νανοδομών Εικοσαεδρικού τύπου._______________________Η μελέτη συμπεριλαμβάνει τη διερεύνηση της εξέλιξης της μικροδομής κατά την υαλοποίηση με τρεις διαφορετικές τεχνικές˙ με γρήγορη ψύξη υγρού, με εναπόθεση αερίου και με μηχανική κραματοποίηση. Τα μεταλλικά γυαλιά Cu-Zr αναλύθηκαν κατά τη διάρκεια κάθε τεχνικής υαλοποίησης και διερευνήθηκε ο σχηματισμών των Εικοσαεδρικού τύπου νανοδομών αποκαλύπτοντας τον πολύ σημαντικό ρόλο τους ως προς την δυνατότητα υαλοποίησης των συστημάτων Cu-Zr.___________________________________________Επιπλέον, οι Εικοσαεδρικού τύπου νανοδομές βρέθηκαν να είναι συνήθως παραμορφωμένες και διεισδύοντες ενώ όταν η στοιχειομετρία αυτών των μικροδομών απαντούσε τη στοιχειομετρία του συστήματος το μέγεθος τους ακολουθούσε μία ακολουθία μαγικών αριθμών κι ονομάστηκαν ως Υπερσυσσωματώματα. Αποδείχθηκε ότι αυτές οι δομικές μομάδες εμπεριέχουν όλες τις λεπτομέρειες της μικροδομής του εκάστοτε συστήματος και μπορούν να θεωρούνται ως η βασική δομική μονάδα των Μεταλλικών Γυαλιών, αντανακλώντας τη Τάξη Μεσαίας Εμβέλειας. Τελικά, η δημιουργία και επαναδημιουργία των Εικοσαεδρικού τύπου νανοδομών και των Υπερσυσσωματωμάτων βρέθηκε να είναι ο τρόπος με τον οποίο το σύστημα απορροφάει την εξωτερικά εφαρμοζόμενη παραμόρφωση.__________________________Τα αποτελέσματα της παρούσας Διδακτορικής Διατριβής μπορούν να χρησιμοποιηθούν στο σχεδιασμό Μεταλλικών Γυαλιών κατάλληλων για πληθώρα τεχνολογικών εφαρμογών.
Χρονική συσχέτιση του RDW σε ασθενείς με καρδιακή ανεπάρκεια
Authors: Ξανθόπουλος Ανδρέας
Published: September 2021

Εισαγωγή-Σκοπός: Το RDW είναι μια απλή παράμετρος της γενικής αίματος και δείκτης μέτρησης της ετερογένειας του μεγέθους των κυκλοφορούντων ερυθρών αιμοσφαιρίων. Σκοπός της μελέτης είναι η διερεύνηση της προγνωστικής αξίας, των κλινικών συσχετίσεων και των διαχρονικών αλλαγών του RDW σε ασθενείς που προσέρχονται στο τμήμα επειγόντων περιστατικών (ΤΕΠ) με εικόνα οξείας καρδιακής ανεπάρκειας (KA). Υλικό-Μέθοδος: Πρόκειται για προοπτική μελέτη παρακολούθησης ασθενών που προσήλθαν στο ΤΕΠ δυο νοσοκομείων με εικόνα οξείας ΚΑ (denovo ή αποσταθεροποίηση χρόνιας ΚΑ) μεταξύ 2012 και 2015. Διενεργήθηκε κλινικός, υπερηχοκαρδιογραφικός και αιματολογικός έλεγχος κατά την εισαγωγή, την έξοδο, στους 4,8 και 12 μήνες από την έξοδο, καθώς και σε κάθε έκτακτη νοσηλεία. Καταληκτικό σημείο της μελέτης ήταν συμβάματα (θάνατος ή επανανοσηλεία για ΚΑ) στο 1 έτος. Τιμές RDW>14.5 θεωρήθηκαν παθολογικές. Αποκλείσθηκαν ασθενείς με καρκίνο, μεταγγιζόμενοι και αυτοί με τιμές Hb<10 g/dl.Αποτελέσματα: 104 ασθενείς με οξεία ΚΑ (55.8% άνδρες) εκ των οποίων το 37.5% είχε διατηρημένο κλάσμα εξώθησης (ΚΑδΚΕ) και το 62.5% μειωμένο ΚΕ (ΚΑμΚΕ) αποτέλεσαν το υλικό της μελέτης. Το RDW εισαγωγής συσχετίσθηκε ισχυρά με το BNP (Rho:0.351, p<0.001), τη λειτουργική κλάση κατά NYHA [p<0.01, 95% CI (0.92-2.06)] και αποτέλεσε ανεξάρτητο παράγοντα πρόγνωσης στο 1 έτος στην πολυπαραγοντική ανάλυση, μετά από στάθμιση για παράγοντες όπως η αιμοσφαιρίνη και η ερυθροποιητίνη [adjusted OR:1.67, 95% CI (1.18-2.38), p:0.004]. Η διαχρονική μεταβολή του RDW, μετά το αρχικό εξιτήριο δεν διέφερε σημαντικά σε ασθενείς με ΚΑδΚΕ έναντι ΚΑμΚΕ (p: 0.978 adjusted για RDW εισαγωγής) και σε ασθενείς με ή χωρίς συμβάματα (p: 0.349 adjusted για RDW εισαγωγής), παρότι οι τελευταίοι είχαν σημαντικά υψηλότερες μέσες τιμές RDW σε όλες τις μετρήσεις (p<0.001). Ασθενείς υπό α-ΜΕΑ στην εισαγωγή είχαν σημαντικά χαμηλότερο μέσο RDW από αυτούς που δεν ελάμβαναν (p<0.0001)Συμπεράσματα: Το RDW στην οξεία ΚΑ αποτελεί ανεξάρτητο παράγοντα πρόγνωσης για θάνατο ή επανανοσηλεία στο 1 έτος. Ο ρυθμός μεταβολής του RDW δεν διαφέρει σημαντικά σε ασθενείς με συμβάματα έναντι αυτών χωρίς και σε ΚΑδΚΕ έναντι ΚΑμΚΕ. Η ανεύρεση σημαντικά χαμηλότερων τιμών RDW σε ασθενείς υπό α-ΜΕΑ θα μπορούσε να βοηθήσει στην διερεύνηση του παθοφυσιολογικού μηχανισμού μεταβολής του δείκτη αυτού στην ΚΑ που παραμένει άγνωστος.
Η αξία της FDE PET/CT στη λήψη απόφασης για έναρξη θεραπείας σε ασθενείς με σαρκοείδωση
Authors: Καλκάνης Αλέξανδρος
Published: September 2021

Σκοπός της μελέτης είναι να μελετηθεί αξία του FDG PET/CT στη λήψη απόφασης για έναρξη θεραπείας σε ασθενείς με σαρκοείδωση. 30 ασθενείς με διεγνωσμένη σαρκοείδωση βάσει των κριτηρίων ATS/ERS/WASOG, χωρίς να έχουν λάβει αγωγή, συμμετείχαν στη μελέτη. Υποβλήθηκαν σε πλήρη βιοχημικό και λειτουργικό έλεγχο και σε μελέτη FDG PET/CT. Η απεικόνιση έγινε σύμφωνα με τις οδηγίες της ΕΑΝΜ. Μελετήθηκε η απεικόνιση του δικτυοενδοθηλιακού συστήματος. Για τις δύο μεταβλητές για τη μελέτη του σπλήνα, σπληνικό-SUVavg και σπληνικό-SUVmax, ο μόνος βιοχημικός δείκτης που συσχετίζεται μαζι τους ήταν τα επίπεδα του διαλυτού υποδοχέα της ιντερλευκίνης 2. Σχετικά με την απεικόνιση των οστών και του μυελού, τα επίπεδα του σπληνικού SUV max και του μυελικού SUV max βρέθηκαν να παρουσιάζουν σημαντική στατιστική συσχέτιση. Επίσης τα επίπεδα του sIL-2R βρέθηκαν σημαντικά υψηλότερα σε ασθενείς με θετικές οστικές βλάβες στο ΡΕΤ συγκριτικά με τις αρνητικές. Δε βρέθηκε στατιστική συσχέτιση ανάμεσα στην οστική και σπληνική συμμετοχή και στους άλλους βιοδείκτες. Θεωρούμε ότι οι ασθενείς με ενεργό σαρκοείδωση εμφανίζουν μία γενικευμένη αντίδραση του ΔΕΣ. Η ενεργοποίηση του ΔΕΣ στη σαρκοείδωση συνδέεται ανάμεσα στα διαφορετικά όργανα στη λειτουργική απεικόνιση με το FDG/PET, το οποίο αναγνωρίζεται ως βιοδείκτης της ενεργότητας της νόσου συσχετιζεται με άλλους προγνωστικούς βιοδείκτες.
Επίδραση των αναστολέων αρωματάσης λετροζόλης και αναστραζόλης στον οστικό μεταβολισμό και στο λιπιδαιμικό προφίλ θηλυκών επίμυων
Authors: Μπούτας Ιωάννης
Published: September 2021

Εισαγωγή: Οι αναστολείς αρωματάσης χρησιμοποιήθηκαν αρχικά ως μή χειρουργική θεραπεία για τη μείωση των επιπέδων των οιστρογόνων σε ορμονοευαίσθητους καρκίνους. Σκοπός: Ο σκοπός της παρούσας μελέτης ήταν να μελετήσουμε τις επιδράσεις των αναστολέων αρωματάσης, Αναστραζόλης και λετροζόλης, στον οστικό μεταβολισμό και στο λιπιδαιμικό προφίλ σε ένα πειραματικό μοντέλο με θηλυκούς επίμυες. Υλικό και μέθοδος: Για την εκπόνηση της μελέτης χρησιμοποιήθηκαν 45 θηλυκοί επίμυες wistar, οι οποίοι υπεβλήθησαν σε χειρουργική επέμβαση ωοθηκεκτομής. Μετά την ωοθηκεκτομή τα ζώα χωρίστηκαν τυχαία σε 3 ομάδες. Στην πρώτη ομάδα δεν χορηγήθηκε κάποια ουσία. Στη δεύτερη ομάδα χορηγήθηκε Αναστραζόλη και στην τρίτη Λετροζόλη. Η ολική διάρκεια χορήγησης των αναστολέων αρωματάσης ήταν 120 ημέρες. Αιμοληψίες πραγματοποιήθηκαν τη χρονική στιγμή 1 (Τ1), 60 ημέρες μετά την έναρξη του πειράματος (Τ2) και στο τέλος του πειράματος (120 ημέρες-Τ3) μετά απο 12 ώρες νηστείας. Σε αυτό το σημείο προστέθηκε μια ομάδα 10 επίμυων παρόμοιας ηλικίας με σκοπό να παρατηρήσουμε τις πιθανές διαφορές στις μετρήσεις των βιοχημικών δεικτών καθώς και στα εμβιομηχανικά χαρακτηριστικά του οστού που μελετήσαμε με τις άλλες 3 ομάδες παρέμβασης. Οι βιοχημικοί δείκτες που αξιολογήθηκαν ήταν: Γλυκόζη, Χοληστερόλη, Τριγλυκερίδια, HDL-ch, LDL-ch, καθώς επίσης και οι δείκτες οστικού μεταβολισμού OPG και RANKL. Εν συνεχεία ακολούθησε η εμβιομηχανική μελέτη των μηριαίων οστών.Αποτελέσματα: Η χορήγηση λετροζόλης για μια περίοδο 4 μηνών, ασκεί αρνητική επίδραση στο λιπιδαιμικό προφίλ ωοθηκεκτομημένων επίμυων με ιστοπαθολογικές διαταραχές στο ήπαρ. Η αναστραζόλη αντιθέτως φαίνεται να ασκεί μια ηπιότερη επίδραση και ίσως αποτελεί μια ασφαλέστερη επιλογή σε μετεμμηνοπαυσιακές γυναίκες. Από την σκοπιά της εμβιομηχανικής η αναστραζόλη και η λετροζόλη δεν φαίνεται να επηρεάζουν σημαντικά τη δύναμη θραύσης του οστού ούτε την αντίστοιχη απορροφούμενη ενέργεια. Ωστόσο, είναι αρκετά ενδιαφέρον το γεγονός ότι επηρεάζουν σημαντικά τη στιβαρότητα του οστού.Συμπεράσματα: Μελλοντικές μελέτες θα πρέπει να αξιολογήσουν την επίδραση των αναστολέων τρίτης γενιάς στο λιπιδαιμικό προφίλ καθώς επίσης και τη σχέση μεταξύ παθολογικών δεικτών οστικού μεταβολισμού και εμβιομηχανικών χαρακτηριστικών του οστού σε πειραματικά πρωτόκολλα, με σκοπό την αποσαφήνιση του κινδύνου καταγμάτων που αυξάνεται με τη χρήση των αναστολέων αρωματάσης.
Η επίδραση του αντιοξειδωτικού U-74389G σε πειραματικό πρότυπο βραχείας διάρκειας ισχαιμίας / ισχαιμίας / επαναιμάτωσης παγκρέατος χοίρου
Authors: Χρυσικός Δημοσθένης
Published: September 2021

Σκοπός: Σκοπός της παρούσης πειραματικής μελέτης είναι η δοκιμή τουαντιοξειδωτικού U-74389G σε ζωικό πρότυπο χοίρου και συγκεκριμένα σεπρωτόκολλο βραχείας διάρκειας ισχαιμίας / ισχαιμίας / επαναιμάτωσης παγκρέατος.Θα μελετηθεί βιοχημικά, αιμοδυναμικά και ιστοπαθολογικά η ευεγερτική ή μη δράσητου συγκεκριμένου μορίου. Έμφαση θα δοθεί στην επίδραση της βραχείας διάρκειαςισχαιμίας (ischemic preconditioning).Σχεδιασμός: Προοπτική τυχαιοποιημένη ελεγχόμενη μελέτηΤοποθεσία: Πειραματικό Χειρουργείο Ερευνητικού-Πειραματικού Κέντρου ELPENΑ.ΕΠειραματόζωα: 24 Χοίροι (αρσενικοί ή θηλυκοί) βάρους 28-35 kgΠείραμα: Τα πειραματόζώα κατανεμήθηκαν τυχαιοποιημένα σε 4 πειραματικέςομάδες (6 ζώα σε κάθε ομάδα) και υπεβλήθησαν σε 30 min ισχαιμία και ακολούθωςσε 120 min επαναιμάτωσης παγκρέατος, σύμφωνα με το κατατεθέν ερευνητικόπρωτόκολλο.Η δόση του αντιοξειδωτικού μορίου είναι 10 mg/kg βάρους σώματος του ζώου.Επειδή το μόριο είναι πρωτότυπο δικαιούμαστε σε αυτήν τη φάση να μην τοσυγκρίνουμε με άλλο μόριο που θα χρησιμεύσει ως θετικός μάρτυρας (γνωστήευεργετική ή έστω απλά θετική δράση).Μετρήσεις και Κύρια ΑποτελέσματαΒιοχημική μελέτη:-Γενικός βιοχημικός κύκλος (ηπατικός κύκλος, γλυκόζη, αμυλάση, λιπάση,κρεατινίνη, CRP)-Αιματολογικός έλεγχος-Έλεγχος πηκτικότητας (APTT, D-dimers)-ΤΝF-α. Ο ΤΝF-α διαδραματίζει κεντρικό ρόλο στην παθογένεση της οξείαςπαγκρεατίδας και συσχετίζεται με συνακόλουθες επιπλοκές.-MDA (malondialdehyde). Η MDA ιστού είναι δείκτης οξειδωτικού stress και ως εκτούτου μπορεί να προσδιορίσει την αποτελεσματικότητα του αντιοξειδωτικού.Η επιλογή των προαναφερθέντων βιοχημικών παραγόντων βασίστηκε σε συγκερασμόπειραματικών και κλινικών μελετών. Παρατέθηκε ποικιλία μορίων, προκειμένου ναεπιλεγούν τα περισσότερο ενδιαφέροντα και αξιόπιστα.Αιμοδυναμική Μελέτη:Έλεγχος καρδιακής λειτουργίας, αρτηριακής και φλεβικής πίεσης, οξυμετρίας,αερίων αίματος.Ιστοπαθολογική Μελέτη:Αναλυτική ιστοπαθολογική μελέτη (παθολογοανατομική) και βαθμολόγηση τωνευρημάτων με score. Στο τέλος του πειράματος, εκτός από το πάγκρεας, θα ληφθούντεμάχια ήπατος, νεφρού, καρδιάς και πνευμόνων ( βιοψίες ).Συμπεράσματα: Βασιζόμενοι στα ιστοπαθολογικά αποτελέσματα και στην απουσίαελλάτωσης των MDA TNF-α, συμπεραίνεται ότι η χορήγηση του λαζαροειδούς U-74389G σε πειραματικό μοντέλο ισχαιμίας επαναιμάτωσης παγκρέατος χοίρου, δενφαίνεται να δείχνει αξιοσημείωτη θεραπευτική επίδραση ή να μετριάζει τις βλάβεςτων ελευθέρων ριζών από ισχαιμία και συνακόλουθη επαναιμάτωση.Επιπροσθέτως, σύμφωνα με την ανάλυση των αποτελεσμάτων της παρούσης ερεύνης,προκύπτει ότι το υπό μελέτη αντιοξειδωτικό μόριο επιδείνωσε την εμφάνισηπαγκρεατικού οιδήματος, τόσο ενδοπαρεγχυματικά όσο και στο διάμεσο χώρο τουοργάνου και μάλιστα με στατιστική σημαντικότητα της τάξεως, p=0.020. Ωστόσο, ηπροσθήκη στο πειραματικό μοντέλο του χειρισμού της ισχαιμικής προπόνησης(ischemic preconditioning), οδήγησε σε εξουδετέρωση αυτής της ανεπιθυμήτουδράσεως.
Τεχνικές μηχανικής μάθησης για πρόβλεψη πολλαπλών μεταβλητών
Authors: Σπυρομήτρος-Ξιούφης Ελευθέριος
Published: September 2021

Η διατριβή μελετά μία κατηγορία προβλημάτων μηχανικής μάθησης στα οποία σκοπός είναι η κατασκευή μοντέλων πρόβλεψης πολλαπλών μεταβλητών-στόχων από ένα κοινό σύνολο μεταβλητών εισόδου. Στα πλαίσια της διατριβής αναπτύχθηκε ένα πλήρες λογισμικό μάθησης από δεδομένα πολλαπλών ετικετών και επιδείχθηκε η χρησιμότητά του τόσο ως ερευνητικό όσο και ως πρακτικό εργαλείο. Επίσης, μελετήθηκε το πρόβλημα της παλινδρόμησης πολλαπλών-στόχων και προτάθηκαν καινοτόμες μέθοδοι οι οποίες μεταχειρίζονται τις μεταβλητές-στόχους ως επιπρόσθετες μεταβλητές εισόδου. Οι προτεινόμενες μέθοδοι καταφέρνουν να μοντελοποιήσουν με επιτυχία τις εξαρτήσεις στον χώρο εξόδου, πετυχαίνοντας έτσι σημαντικά μεγαλύτερη ακρίβεια τόσο σε σχέση με τη βασική προσέγγιση όσο και σε σχέση με τέσσερις προηγμένες μεθόδους της βιβλιογραφίας. Τέλος, η διατριβή εστίασε σε ένα διαδεδομένο πρόβλημα ταξινόμησης πολλαπλών ετικετών, την αυτόματη επισήμανση εικόνων. Προτάθηκαν νέες μέθοδοι διανυσματικής αναπαράστασης των εικόνων οι οποίες πετυχαίνουν κορυφαίες επιδόσεις από άποψη ακρίβειας ενώ παράλληλα χαρακτηρίζονται από εξαιρετικές δυνατότητες κλιμάκωσης.
Η συμβολή της εργαστηριακής διερεύνησης βιοχημικών παραμέτρων στην επιτυχία της εξωσωματικής γονιμοποίησης
Authors: Αντωνάκος Γεώργιος
Published: September 2021

Σκοπός της μελέτης ήταν η διερεύνηση, σε γυναίκες που ακολουθούν πρόγραμμα εξωσωματικής γονιμοποίησης, του ρόλου που ενδεχομένως διαδραματίζουν οι βιοχημικοί παράγοντες Αγγειακός Ενδοθηλιακός Αυξητικός Παράγοντας (V.E.G.F), Ανασταλτικός Παράγοντας της Λευχαιμίας (L.I.F), Ιντερλευκίνη 1β (IL – 1β), Ιντερλευκίνη 4 (IL – 4) και Ιντερλευκίνη 10 (IL- 10), στο περιβάλλον του γυναικείου αναπαραγωγικού συστήματος, στην προεμφυτευτική φάση και στην διαδικασία της εμφύτευσης της βλαστοκύστης, καθώς και η διερεύνηση της ενδεχόμενης δυνατότητας χρησιμοποίησης των παραγόντων αυτών ως προγνωστικών εργαστηριακών δεικτών για την επίτευξη ή μη κύησης.Το υλικό της μελέτης αποτέλεσαν 53 γυναίκες, με υπογονιμότητα ποικίλης αιτιολογίας που ακολούθησαν πρόγραμμα εξωσωματικής γονιμοποίησης.Στο σύνολο των γυναικών αυτών καταγράφηκαν με λεπτομέρεια τα στοιχεία του ιστορικού τους, τα σωματομετρικά τους χαρακτηριστικά και όλα τα στοιχεία που αφορούσαν το εφαρμοσθέν πρόγραμμα I.V.F όπως το πρωτόκολλο διέγερσης, η συνολική χορηγηθείσα δόση rF.S.H, τα ωοθυλάκια διαμέτρου > 17mm, ο αριθμός των ληφθέντων ωαρίων, ο αριθμός των γονιμοποιηθέντων ωαρίων και ο αριθμός των καλής ποιότητας εμβρύων καθώς και η θετική ή αρνητική έκβαση του προγράμματος (κύηση ή μη κύηση). Μετρήθηκαν με ηλεκτροχημειοφωταύγεια οι ορμονικοί βιοχημικοί δείκτες Θυλακιοτρόπος ορμόνη (F.S.H), Οιστραδιόλη (E2), Ολική Τεστοστερόνη (T. Testo) και Ελεύθερη Τεστοστερόνη (F.Testo) και με ανοσοενζυμική μέθοδο ( ELISA) οι κυτταροκίνες V.E.G.F, L.I.F, IL – 1β, IL – 4 και IL- 10.Η στατιστική επεξεργασία των αποτελεσμάτων της μελέτης πραγματοποιήθηκε με το στατιστικό πρόγραμμα SPSS v. 17.Τα σημαντικότερα αποτελέσματα της μελέτης έδειξαν: α) ότι υπάρχει πλήρης αντιστοιχία των συγκεντρώσεων του V.E.G.F και του L.I.F ανάμεσα στο αίμα και στο ωοθυλακικό υγρό, β) ότι ο V.E.G.F και ο L.I.F που προσδιορίζονται στο αίμα και στο ωοθυλακικό υγρό είναι προγνωστικοί εργαστηριακοί δείκτες για την επίτευξη ή μη κύησης εμφανίζοντας μεταξύ τους αρνητική συσχέτιση στατιστικά σημαντική και γ) ότι όσο χαμηλότερα είναι τα επίπεδα του L.I.F στον ορό του αίματος και ταυτόχρονα όσο υψηλότερα είναι τα επίπεδα του V.E.G.F στον ορό του αίματος τόσο αυξάνεται η πιθανότητα να επιτευχθεί τελικά κύηση στο πέρας του προγράμματος I.V.F.
Οι μεταβολές του αντανακλαστικού του μυός του αναβολέα σε σχέση με τις μεταβολές της πίεσης του εγκεφαλονωτιαίου υγρού (λόγω θέσης) στις δευτεροπαθείς νευροαισθητήριες βαρηκοΐες
Authors: Κοκμoτού Βιολέτα
Published: September 2021

Η παρούσα έρευνα έγινε με σκοπό την εξέταση της υπόθεσης ότι η αυξημένη ευενδοτότητα της τυμπανικής κλίμακας του κοχλία θα έχει ως αποτέλεσμα την αυξημένη πιθανότητα εμφάνισης ακουστικού τραύματος (ΑΤ). Η καταγραφή του ακουστικού αντανακλαστικού ΑΑ μπορεί να χρησιμοποιηθεί για να μετρηθούν έμμεσα οι μεταβολές της P της περιλέμφου ως αποτέλεσμα της αλλαγής θέσης (από όρθια/καθιστή σε ύπτια),. Οι μεταβολές της πίεσης της περιλέμφου αποτελούν στην παρούσα μελέτη τον έμμεσο δείκτη ευενδοτότητας του υδραγωγού του κοχλία, στο βαθμό που αυτός επηρεάζει την ευενδοτότητα της τυμπανικής κλίμακας. Η καταγραφή του ΑΑ έγινε πρώτα σε καθιστή και κατόπιν σε κατακεκλιμμένη θέση, σε 100 άτομα που είχαν διατηρήσει φυσιολογική ακοή μετά από έκθεση σε κρότους και 150 άτομα που είχαν υποστεί ΑΤ μετά από έκθεση σε κρότους αντίστοιχης έντασης. Η έρευνα έλαβε χώρα στο 401 ΓΣΝΑ. Έγινε επίσης μέτρηση του σφαγιτιδο-τυμπανικού αντανακλαστικού (JTR) στην καθιστή θέση σε 12 πάσχοντες από ΑΤ και 8 φυσιολογικούς, ως ένας επιπλέον πιθανός δείκτης της ευενδοτότητας του υδραγωγού του κοχλία. Διαπιστώθηκε ότι σε αυτιά με ΑΤ παρουσιάσθηκε μείωση του ΑΑ, που ήταν, στατιστικώς, σημαντικά μεγαλύτερη από ότι στα υγιή αυτιά. Επίσης καταγράφηκε μεγαλύτερο JTR (μέσος όρος 0,1 cm3, ενώ στα υγιή αυτιά μέσος όρος 0,6 cm3). Συμπεραίνουμε λοιπόν ότι η συγκριτικά μεγαλύτερη ευενδοτότητα του υδραγωγού του κοχλία, εντός του φάσματος φυσιολογικών τιμών αυτής, προδιαθέτει στη μεγαλύτερη ευαισθησία στην εμφάνιση ΑΤ.
Η γνώση στη διαχείριση του αεραγωγού κατά την καρδιοαναπνευστική αναζωογόνηση
Authors: Κορρέ Μαριάννα
Published: September 2021

Διεθνείς Κατευθυντήριες οδηγίες συστήνουν ότι όλοι οι επαγγελματίες υγείας θα πρέπει να είναι ικανοί να αντιμετωπίζουν μια ανακοπή εφαρμόζοντας καρδιοαναπνευστική αναζωογόνηση. Η γνώση και η εμπειρία στη διατήρηση βατότητας του αεραγωγού και στην καρδιοπνευμονική αναζωογόνηση αποτελεί ένα από τα πιο βασικά καθήκοντα και προϋπόθεση γι’ αυτόν που χορηγεί αναλγησία καταστολή. Ωστόσο στη χώρα μας, η εκπαίδευση των φοιτητών Ιατρικής στη διατήρηση βατότητας αεραγωγού και στην αναζωογόνηση, όπως επίσης και η συνεχής εκπαίδευση των Ιατρών διαφόρων ειδικοτήτων ακολουθεί διαφορετικά συστήματα που καθορίζονται από το εκάστοτε πρόγραμμα σπουδών της Σχολής ή Κλινικής και από τους στόχους του εκάστοτε ιατρού για υψηλή εξειδίκευση, με αποτέλεσμα η κλινική εκπαίδευση σ’ αυτές και οι κλινικές δεξιότητες των γιατρών να διαφοροποιούνται σημαντικά.
Η L-καρνιτίνη επηρεάζει την βιωσιμότητα εμβρύων προ-εμφυτευτικού σταδίου οδηγώντας σε παροδική υπογονιμότητα
Authors: Κυβελίδου Χριστιάνα
Published: September 2021

Η L-καρνιτίνη, παρά τον ευεργετικό της ρόλο στην παραγωγή ενέργειας μέσω της μεταφοράς λιπαρών οξέων μακράς αλύσου στη μιτοχονδριακή μήτρα για την χρησιμοποίηση τους στο μονοπάτι της β-οξείδωσης, έχει κατηγορηθεί για την πρόκληση μιας κατάστασης που ομοιάζει με ενδομητρίωση σε BALB/c ποντίκια, η οποία εκδηλώνεται με αύξηση φλεγμονωδών κυτοκινών στον ορό και το περιτοναϊκό υγρό, συσσώρευση κυττάρων του ανοσοποιητικού στην περιτοναϊκή κοιλότητα και τα τοιχώματα της μήτρας, καθώς και υπογονιμότητα. Εμβαθύνοντας στο κομμάτι της υπογονιμότητας, μελετήθηκε η επίδραση της L-καρνιτίνης στην ανάπτυξη των προ-εμφυτευτικών εμβρύων, την μορφολογία και λειτουργία των ωοθηκών, και την λειτουργία στοιχείων του μητρικού αναπαραγωγικού συστήματος. Χρησιμοποιώντας συνεστιακή μικροσκοπία και μικροσκοπία γένεσης τρίτης αρμονικής (Third Harmonic Generation, THG) έγινε απεικόνιση και ποσοτικοποίηση των λιποκυστιδίων των προ-εμφυτευτικών εμβρύων και δείχθηκε ότι η χορήγηση L-καρνιτίνης in vivo και in vitro προκάλεσε αλλαγές στην κατανομή τους στο εσωτερικό των εμβρύων, ενώ μέσω της ποσοτικοποίησης του THG σήματος επιβεβαιώθηκε τόσο η μείωση της επιφάνειας, όσο και του αριθμού τους στους ζυγώτες. Ημερήσια ενδοπεριτοναϊκή χορήγηση L-καρνιτίνης για 3, 4, και 7 ημέρες πριν από την προκαθορισμένη υπερωορρηξία, μείωσε σημαντικά το ποσοστό φυσιολογικών ζυγωτών. Ωστόσο, μόνο μετά από 7 ημέρες χορήγησης συνεχίστηκε το φαινόμενο αυτό επηρεάζοντας την ανάπτυξη εμβρύων δύο και οχτώ κυττάρων, και μειώνοντας το ποσοστό φυσιολογικών βλαστοκυστών. Τα ευρήματα αυτά συνοδεύονταν από ανώμαλη ιστολογία των ωοθηκών, αύξηση των ωχρών σωμάτιων καθώς και αύξηση της συγκέντρωσης προγεστερόνης στον ορό του αίματος. Επιπλέον, οι 7 ημέρες in vivo χορήγησης L-καρνιτίνης επηρέασαν την ισορροπία των λευκοκυττάρων στον σπλήνα της μητέρας, αυξάνοντας τα CD11b+, CD25+ και CD11b+Gr1+ κύτταρα κατά την ημέρα 0 της εγκυμοσύνης, αλλά αποτυγχάνοντας τελικά να φτάσουν το αυξημένο ποσοστό των CD11b+Gr1+ κυττάρων κατά την ημέρα 2 της εγκυμοσύνης σε σύγκριση με τα ποντίκια ελέγχου. Συμπερασματικά, τα ευρήματα που παρουσιάζονται εδώ, έδειξαν ότι αυξημένες δόσεις L-καρνιτίνης επηρεάζουν τόσο τα πρώιμα στάδια της ανάπτυξης των εμβρύων όσο και το αναπαραγωγικό και ανοσοποιητικό σύστημα της μητέρας οδηγώντας σε παροδική υπογονιμότητα.